Pokémon
Pokémon (jap. ポケモン) – Japonijos žiniasklaidos franšizė, kurią valdo bendrovių „Nintendo“, „Game Freak“ ir „Creatures“ įkurta įmonė „Pokémon Company“. Franšizę 1995 m. sukūrė Satoshi Tajiri. Pagrindinė franšizės tema sukasi aplink išgalvotas būtybes, vadinamas pokemonais, ir kovų sportui jas gaudančius ir dresuojančius žmones, vadinamuosius pokemonų dresuotojus. Franšizės ištakos siekia porą kompiuterinių žaidimų „Pokémon Red and Green“, kuriuos sukūrė „Game Freak“ ir 1996 m. Game Boy delninei žaidimų konsolei išleido „Nintendo“. Ilgainiui „Pokémon“ tapo viena sėkmingiausių visų laikų franšize, kurios pajamos siekia 90 mlrd. JAV dol. Kompiuterinių žaidimų serija yra tarp perkamiausių visų laikų žaidimų franšizių su daugiau nei 368 mln. pardavimų. Sulaukusi tokios didžiulės sėkmės franšizė netruko išplisti į daugelį kitų medijos formų, tame tarpe anime, manga, filmus, kolekcionuojamų kortų rinkinius ir kt., buvo sukurta teminių parkų. Žaidimų franšizės motyvais sukurtas anime serialas tapo viena sėkmingiausių ekranizacijų, sukurta 25 sezonų ir 1223 serijų , serialas rodytas 169 šalyse. Be to, „Pokémon“ yra perkamiausias pasaulyje žaislų pramonės prekinis ženklas; kolekcionuojamų kortų pardavimai viršija 30,4 mlrd. vnt.